ԱՐՑԱԽԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

2019 թվականի նոյեմբերի 14-ի

ՀԱՇՄԱՆԴԱՄՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ 2020 ԹՎԱԿԱՆԻ ՏԱՐԵԿԱՆ ԾՐԱԳՐԻՆ ԵՎ ԾՐԱԳՐՈՎ ՆԱԽԱՏԵՍՎԱԾ ՄԻՋՈՑԱՌՈՒՄՆԵՐԻ ՑԱՆԿԻՆ ՀԱՎԱՆՈՒԹՅՈՒՆ ՏԱԼՈՒ ՄԱՍԻՆ

N 939 - Ա

ՈՐՈՇՈՒՄ

 <<Լեռնային Ղարաբաղի Հանրապետությունում հաշմանդամների սոցիալական պաշտպանության մասին>> օրենքի 41-րդ հոդվածին համապատասխան՝ Արցախի Հանրապետության կառավարությունը որոշում է.

 1. Հավանություն տալ հաշմանդամների սոցիալական պաշտպանության 2020 թվականի տարեկան ծրագրին և ծրագրով նախատեսված միջոցառումների ցանկին` համաձայն N 1 և N 2 հավելվածների, և այն սահմանված կարգով Արցախի Հանրապետության 2020 թվականի պետական բյուջեի նախագծի կազմում ներկայացնել Արցախի Հանրապետության Ազգային ժողով։

 2. Սույն որոշումն ուժի մեջ է մտնում հաստատման պահից:

 <<ՀԱՍՏԱՏՈՒՄ ԵՄ>>

 ԱՐՑԱԽԻ ՀԱՆՐԱՊԵՏՈՒԹՅԱՆ

 ՆԱԽԱԳԱՀ Բ. ՍԱՀԱԿՅԱՆ

 2019 թվականի\_\_\_\_\_\_\_\_\_\_\_\_\_\_\_\_\_\_\_ \_\_\_

 ք. Ստեփանակերտ

Հավելված N 1

Արցախի Հանրապետության

կառավարության 2019 թվականի նոյեմբերի 14-ի

N 939-Ա որոշման

ՀԱՇՄԱՆԴԱՄՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ 2020 ԹՎԱԿԱՆԻ ՏԱՐԵԿԱՆ ԾՐԱԳԻՐԸ

I. ՆԵՐԱԾՈՒԹՅՈՒՆ

 1. Հաշմանդամների սոցիալական պաշտպանության տարեկան ծրագիրը (այսուհետ՝ Տարեկան ծրագիր) մշակվել է <<Լեռնային Ղարաբաղի Հանրապետությունում հաշմանդամների սոցիալական պաշտպանության մասին>> օրենքի 51-52-րդ հոդվածներին համապատասխան:

 2. Տարեկան ծրագիրը կազմելիս հաշվի են առնվել շահագրգիռ գերատեսչությունների կողմից ներկայացված առաջարկությունները։

ll. ՏԱՐԵԿԱՆ ԾՐԱԳՐԻ ՆՊԱՏԱԿՆ ՈՒ ԽՆԴԻՐՆԵՐԸ

 3. Տարեկան ծրագրի նպատակը հաշմանդամների իրավունքների պաշտպանության և նրանց սոցիալական ներառման համար կենսագործունեության բոլոր ոլորտներում հավասար պայմանների ստեղծմանն ու հավասար հնարավորությունների ապահովմանն ուղղված միջոցառումների իրականացումն է:

4. Տարեկան ծրագրիխնդիրներն են.

1) հաշմանդամների իրավունքների պաշտպանության, սոցիալական ներառման և սոցիալական պաշտպանության հարցերին առնչվող օրենսդրության կատարելագործումը.

 2) հաշմանդամների հանգստի, մասնագիտական, սոցիալական վերականգնման անհրաժեշտ միջոցառումների ապահովում.

 3) հաշմանդամների խնամքի և սոցիալական սպասարկման կազմակերպումը.

 4) հաշմանդամների կրթության, մասնագիտական ուսուցման կազմակերպումն ու զբաղվածության խթանումը.

 5) հաշմանդամների ներգրավումը մարզական և մշակութային ծրագրերում.

 6) հաշմանդամների հարցերով զբաղվող պետական և հասարակական կազմակերպությունների հետ համագործակցության ընդլայնումը.

 7) հասարակության ուշադրության բևեռումը հաշմանդամների հիմնա-խնդիրների վրա:

III. ՆԵՐԿԱ ԻՐԱՎԻՃԱԿԸ

5. 2019 թվականի հոկտեմբերի 1-ի դրությամբ հանրապետությունում հաշվառված է 8 692 հաշմանդամ, որից 380-ը մինչև 18 տարեկան հաշմանդամ երեխաներ: Հանրապետությունում հաշվառված հաշմանդամների թիվը 2018 թվականի համեմատ նվազել է 0,9 տոկոսով, իսկ մինչև 18 տարեկան հաշմանդամ երեխաների թիվը՝ երեք տոկոսով:

6. Հաշմանդամների հիմնահարցերը կարգավորող օրենսդրությունը բաղկացած է աշխատանքային օրենսգրքից, <<Լեռնային Ղարաբաղի Հանրապետությունում հաշմանդամների սոցիալական պաշտպանության մասին>>, <<Զբաղվածության մասին>>, <<Պետական կենսաթոշակների մասին>>, <<Զինվորական ծառայության և զինծառայողի կարգավիճակի մասին>>, <<Հանրակրթության մասին>>, <<Կրթության մասին>>, <<Բնակչության բժշկական օգնության և սպասարկման մասին>> օրենքներից և այլ իրավական ակտերից։

7. Հաշմանդամների իրավունքների պաշտպանությանն առնչվող օրենսդրության կատարելագործման ուղղությամբ 2019 թվականին կատարվել են փոփոխություններ մի շարք իրավական ակտերում, մասնավորապես՝ պրոթեզաօրթոպեդիկ պարագաների, վերականգման տեխնիկական և այլ օժանդակ միջոցների տրամադրման կարգում՝ կապված ժամկետից շուտ պրոթեզ, օրթեզ տրամադրելու հետ, Հայրենական մեծ պատերազմի հաշմանդամներին տրվող ամենամսյա պատվովճարի չափը սահմանվել է 100 000 ՀՀ դրամ՝ նախկին 50 000 ՀՀ դրամի փոխարեն, մշակվել և ընդունվել է կառավարության որոշում, որի համաձայն, 2019 թվականի հունվարի 1-ից Արցախի Հանրապետությունում անժամկետ զինվորական հաշմանդամություն ունեցող 1-ին խմբի հաշմանդամներին տրամադրվում են բնակարաններ կամ բնակելի տներ կամ վերանորոգվում են բնակարաններ կամ բնակելի տներ։

8. Հանրապետությունում բժշկասոցիալական փորձաքննության ոլորտում իրավասու պետական մարմինը <<Արցախի Հանրապետության աշխատանքի, սոցիալական հարցերի և վերաբնակեցման նախարարության բժշկասոցիալական փորձաքննության կենտրոն>> ոչ կառավարչական հիմնարկն է (այսուհետ՝ բժշկասոցիալական փորձաքննության կենտրոն), որը որոշում է անձի աշխատունակության կորստի աստիճանը, հաշմանդամության խումբը և պատճառը, սահմանում է նրա բժշկական, սոցիալական, աշխատանքային վերականգնման տեսակները, ծավալը և անցկացման ժամկետները, տալիս է երաշխավորություն աշխատանքի տեղավորման համար:

Բժշկասոցիալական փորձաքննության ընթացքում, անձին հաշմանդամ ճանաչելուց, հաշմանդամության առաջացման պատճառն որոշելուց բացի, սոցիալական պաշտպանության միջոցառումների տեսակներից, ձևերից և ծավալներից ելնելով՝ որոշվում են հաշմանդամի կարիքները, մշակվում և հաստատվում է հաշմանդամի անհատական վերականգնողական ծրագիրը։

Բժշկասոցիալական փորձաքննության կենտրոնն անձին փորձաքննության ենթարկելիս առաջնորդվում է Լեռնային Ղարաբաղի Հանրապետության կառավարության 2006 թվականի սեպտեմբերի 29-ի <<Բժշկասոցիալական փորձաքննության իրականացման կարգը հաստատելու մասին>> N 488, Լեռնային Ղարաբաղի Հանրապետության կառավարության 2003 թվականի հոկտեմբերի 28-ի <<Բժշկասոցիալական փորձաքննության չափորոշիչները հաստատելու մասին>> N 283 և Լեռնային Ղարաբաղի Հանրապետության կառավարության 2007 թվականի փետրվարի 27-ի <<Աշխատանքային պարտականությունների կատարման հետ կապված խեղման, մասնագիտական հիվանդության կամ առողջությանը հասցված այլ վնասի դեպքում մասնագիտական աշխատունակության կորստի աստիճանի սահմանման չափանիշները հաստատելու մասին>> N 79 որոշումներով:

9. Հաշմանդամներին վճարվում են աշխատանքային, զինվորական, սոցիալական հաշմանդամության կենսաթոշակներ:

10. Հաշմանդամներին տրամադրվում է ամենամսյա դրամական օգնություն։

11. Հայրենական մեծ պատերազմի հաշմանդամներին տրամադրվում է ամենամսյա պատվովճար։

12. Հիշարժան օրերի կապակցությամբ Հայրենական մեծ պատերազմի հաշմանդամներին և Հայրենական մեծ պատերազմի հաշմանդամներին հավասարեցված անձանց, զինվորական ծառայության ընթացքում հաշմանդամ դարձած քաղաքացիներին տրամադրվում է միանվագ դրամական օգնություն:

13. Հաշմանդամության զինվորական կենսաթոշակի իրավունք ունեցող և մահացած, Արցախի Հանրապետության սահմանների պաշտպանության ժամանակ մարտական գործողություններին մասնակցելու հետևանքով ստացած վնասվածքների, խեղումների, առաջացած հիվանդությունների պատճառով հաշմանդամության կենսաթոշակ ստացած և մահացած զինծառայողների ընտանիքներին հատուցվում են գերեզմանների բարեկարգման, տապանաքարերի պատրաստման և տեղադրման հետ կապված ծախսերը:

14. Հաշմանդամների բժշկական օգնությունը և բժշկական սպասարկումն իրականացվում են պետական պատվերի շրջանակներում (այդ թվում՝ կանխարգելիչ, բուժական, դեղորայքային, վերականգնողական օգնության ցուցաբերում)՝ համաձայն <<Բնակչության բժշկական օգնության և սպասարկման մասին>> օրենքի, Լեռնային Ղարաբաղի Հանրապետության կառավարության 2005 թվականի դեկտեմբերի 20-ի <<Անվճար կամ արտոնյալ պայմաններով դեղեր ձեռք բերելու իրավունք ունեցող բնակչության սոցիալական խմբերի և հիվանդությունների ցանկերը հաստատելու մասին>> N 555 և Լեռնային Ղարաբաղի Հանրապետության կառավարության 2005 թվականի դեկտեմբերի 20-ի <<Պետության կողմից երաշխավորված անվճար բժշկական օգնության և սպասարկման մասին>> N 556 որոշումների։

1-ին և 2-րդ խմբերի հաշմանդամները, հաշմանդամ երեխայի կարգավիճակ ունեցող անձինք, հաշմանդամներից բաղկացած ընտանիքների երեխաները դեղերը ձեռք են բերում անվճար, իսկ 3-րդ խմբի հաշմանդամները՝ 50 տոկոս զեղչով։

2019 թվականի պետական բյուջեի միջոցների հաշվին մատուցվել են հիվանդանոցային և արտահիվանդանոցային ծառայություններ՝ անվճար և արտոնյալ պայմաններով սոցիալական խմբերին դեղերի տրամադրում, անկողնային հիվանդների տնային այցերի կազմակերպում, հեմոդիալիզի անցկացում, օրթեզավորում, կենտրոնական ծանր ախտահարումով հիվանդներին ամբուլատոր վերականգնողական բժշկական օգնության տրամադրում, բնակչության սոցիալապես անապահով և հատուկ խմբերում ընդգրկվածների, մինչև 18 տարեկան երեխաների վերականգնողական բժշկական օգնության տրամադրում:

15. 2019 թվականի հունվար-սեպտեմբեր ամիսներին հոգեբանական օգնություն տրամադրող մասնագիտացված կազմակերպության կողմից երկու հաշմանդամի տրամադրվել է սոցիալ-հոգեբանական վերականգնողական օգնություն:

Հաշմանդամներին պարագաները (բացառությամբ ձեռնափայտի) տրամադրվում են հաշմանդամի վերականգնողական անհատական ծրագրին համապատասխան։

Հայաստանի Հանրապետության աշխատանքի և սոցիալական հարցերի նախարարության ու Արցախի Հանրապետության աշխատանքի, սոցիալական հարցերի և վերաբնակեցման նախարարության (այսուհետ՝ նախարարություն) միջև կնքված համագործակցության մասին հուշագրի շրջանակներում Հայաստանի Հանրապետության աշխատանքի և սոցիալական հարցերի նախարարության կողմից Արցախի Հանրապետության քաղաքացիներին տրամադրվել են պրոթեզաօրթոպեդիկ և վերականգնողական պարագաներ, մասնավորապես՝ ձեռքի պրոթեզներ և ձայնաստեղծ սարքեր, որոնց տրամադրումն Արցախի Հանրապետությունում դեռևս չի իրականացվում։ Նշված ժամանակահատվածում մեկ հաշմանդամի տրամադրվել է ձայնաստեղծ սարք, երկու հաշմանդամի համար՝ իրականացվել ձեռքի պրոթեզավորում: Հայաստանի Հանրապետությունում իրականացվել է նաև 16 հաշմանդամի աչքի պրոթեզավորում:

2019 թվականի ինն ամսվա ընթացքում բժշկասոցիալական փորձաքննական հանձնաժողովի կողմից 770 հաշմանդամի համար կազմվել են վերականգնողական անհատական ծրագրեր։

Նշված ժամանակահատվածում հաշմանդամներին տրամադրվել են 31 թիկնասայլակ, 86 հենակ, 68 ձեռնափայտ, հինգ հաշմանդամի հատկացվել են կրծքագեղձի պրոթեզներ, 22 հաշմանդամի համար անվճար պատրաստվել են ոտքի և տարբեր տեսակի պրոթեզներ, վերանորոգվել է 39 պրոթեզ: Լսողության խնդիրներ ունեցող 18 անձանց՝ այդ թվում երեք հաշմանդամի, տրամադրվել են ժամանակակից թվային ծրագրավորվող լսողական սարքեր: 2019 թվականի հունիսին Ստարկի լսողության հիմնադրամի կողմից, բարեգործական առաքելության շրջանակներում, լսողության խնդիրներ ունեցող 688 անձանց՝ այդ թվում ինչպես լսողության, այնպես էլ այլ ախտաբանական վիճակի պատճառով հաշմանդամ դարձած 146 քաղաքացիների տրամադրել են լսողական սարքեր:

16. Հաշմանդամների բժշկական և սոցիալական վերականգնումն իրականացվում է Արցախի Հանրապետության առողջապահության նախարարության համակարգում գործող <<Քերոլայն Քոքսի անվան վերականգնողական կենտրոն>> պետական ոչ առևտրային կազմակերպությունում։

17. Հաշմանդամների վերականգնման գործընթացում կարևոր դեր են խաղում առողջարանային բուժումը և հանգիստը, որն իրականացվում է Լեռնային Ղարաբաղի Հանրապետության կառավարության 2011 թվականի հուլիսի 26-ի <<Արցախի Հանրապետության պետական բյուջեի միջոցների հաշվին առողջարանային բուժման և հանգստյան տների ուղեգրերի ձեռքբերման և դրանք քաղաքացիներին հատկացնելու կարգերը հաստատելու և Լեռնային Ղարաբաղի Հանրապետության կառավարության 2008 թվականի մարտի 18-ի N 228 որոշումն ուժը կորցրած ճանաչելու մասին>> N 509-Ն որոշման համաձայն։ 2019 թվականի հունվար-հոկտեմբեր ամիսներին առողջարանային բուժման և հանգստյան տների ուղեգրեր են հատկացվել 424 անձի, որոնցից 252-ը՝ հաշմանդամներին:

Լուրջ ուշադրություն է դարձվում հաշմանդամ երեխաների առողջարանային բուժմանը, մասնավորապես՝ մանկական ուղեղային կաթվածով տառապող հաշմանդամ երեխաներին, ովքեր երեք տարի անընդմեջ առողջարանային բժշկական օգնություն են ստանում <<<<Արարատ>> մոր և մանկան առողջարան>> փակ բաժնետիրական ընկերության մասնագիտացված առողջարանում։ 2019 թվականին նշված ծրագրից օգտվել են 18 հաշմանդամ երեխաներ և նրանց ծնողները:

2019 թվականի հոկտեմբերի 1-ի դրությամբ բժշկասոցիալական փորձաքննության կենտրոնում վերափորձաքննված 666 հաշմանդամից 45-ի մոտ արձանագրվել է առողջական վիճակի բարելավում, մասնավորապես՝ 61 անձի նկատմամբ հաշմանդամություն չի սահմանվել, 24 հաշմանդամի դեպքում վերանայվել է հաշմանդամության խումբը, 536 հաշմանդամի դեպքում խումբը մնացել է անփոփոխ: Հաշմանդամների առողջական վիճակի բարելավմանը նպաստել են նաև տարեկան ծրագրում ներառված միջոցառումները, մասնավորապես՝ հաշմանդամների առողջարանային բուժման և հանգստի կազմակերպումը, վերականգնողական օգնության տրամադրումը և այլ ծրագրերի իրականացումը:

 18. <<Լեռնային Ղարաբաղի Հանրապետությունում հաշմանդամների սոցիալական պաշտպանության մասին>>, <<Հանրակրթության մասին>>, <<Կրթության մասին>> օրենքներով կարգավորվում են հաշմանդամների և հաշմանդամ երեխայի կարգավիճակ ունեցող անձանց կրթության հարցերը։

Լեռնային Ղարաբաղի Հանրապետությունում կառավարության 2008 թվականի փետրվարի 14-ի <<ԼՂՀ պետական և ոչ պետական բարձրագույն և միջին մասնագիտական ուսումնական հաստատությունների վճարովի համակարգում սովորող սոցիալական որոշ խմբերի ուսանողների ուսման վարձավճարի փոխհատուցման մասին>> թիվ 66 որոշման համաձայն 2019 թվականի ուսումնական տարում 27 506 000 ՀՀ դրամ գումարի չափով փոխհատուցվել են Արցախի Հանրապետության բարձրագույն և միջին մասնագիտական ուսումնական հաստատություններում սովորող 118՝ զոհված զինծառայողների այրիների և երեխաների, Արցախյան պատերազմի 1-ին խմբի հաշմանդամների երեխաների, առանց ծնողական խնամքի մնացած երեխաների, 1-ին և 2-րդ խմբերի հաշմանդամների և մանկուց հաշմանդամ երեխաների ուսման վարձավճարները, որոնցից 6 442 500 ՀՀ դրամ՝ Արցախյան պատերազմի (զինվորական) 1-ին խմբի հաշմանդամների, 1-ին և 2-րդ խմբերի հաշմանդամների և մանկուց հաշմանդամ երեխաների ուսման վարձավճարները։

Միջոցառումներ են իրականացվել կրթության առանձնահատուկ պայմանների կարիք ունեցող անձանց համար։

Ներառական կրթության մեջ ընդգրկված սովորողների գնահատումն իրականացնում է Արցախի Հանրապետության կրթության, գիտության և սպորտի նախարարության <<Գնահատման և թեստավորման կենտրոն>> պետական ոչ առևտրային կազմակերպությունը (այսուհետ՝ կազմակերպություն): Կազմակերպության կողմից 2019 թվականին գնահատվել է 114 երեխա, որի ընթացքում պարզվել է, որ 97 երեխա ունի կրթության առանձնահատուկ պայմանների կարիք, իսկ կրթության առանձնահատուկ պայմանների կարիք չունեցող 17 երեխա համապատասխան մասնագետների կողմից պետք է ստանան աջակցություն:

2019-2020 ուսումնական տարում հանրապետությունում ներառական կրթության մեջ ընդգրկված աշակերտների թիվը կազմում է 451, որոնցից տնային ուսուցման մեջ ընդգրկված են 60 աշակերտ, իսկ 82-ը՝ ստանում են մանկավարժահոգեբանական աջակցություն համապատասխան մասնագետների կողմից։ Կրթության առանձնահատուկ պայմանների կարիք ունեցող երեխաներից ոչ բոլորն ունեն հաշմանդամ երեխայի կարգավիճակ։

Կազմակերպությունում աշխատող սուրդոմանկավարժի կողմից հանրապետության շրջաններում բնակվող լսողության խնդիրներ ունեցող յոթ երեխայի հետ իրականացվում է հեռավար ուսուցում, իսկ Ստեփանակերտի Ա.Գրիբոյեդովի անվան N 3 միջնակարգ և Ե. Չարենցի անվան N 7 հիմնական դպրոցներում լսողության խնդիրներ ունեցող երեխաներին ցուցաբերվում է մանկավարժահոգեբանական աջակցություն:

Լսողության խնդիրներ ունեցող երեխաների ուսուցումը կազմակերպվում է Ստեփանակերտի Հ․ Թումանյանի անվան N 9 հիմնական դպրոցում, որտեղ տարրական և հիմնական դասարաններում գործում են լսողության խնդիրներ ունեցող երեխաների երկու կոմպլեկտ դասարաններ, որոնց մեջ ընդգրկված են լսողության տարբեր աստիճանների կորուստ ունեցող ութ երեխա՝ հինգ երեխա տարրական դասարանում, երեք երեխա՝ հիմնականում:

2019 թվականի սեպտեմբերի 11-15-ը շախմատի մանկապատանեկան մարզադպրոցում պետական ծրագրով կազմակերպվել է մեկ մարզական միջոցառում՝ 17 հաշմանդամ ազատամարտիկների մասնակցությամբ, որի արդյունքում մրցանակային տեղեր գրաված հաշմանդամները պարգևատրվել են պատվոգրերով և դրամական պարգևներով։

19. Լեռնային Ղարաբաղի Հանրապետության կառավարության 2017 թվականի ապրիլի 26-ի <<Վարձատրվող հասարակական աշխատանքների կազմակերպման միջոցով գործազուրկների ժամանակավոր զբաղվածության ապահովման կարգը հաստատելու մասին>> N 285-Ն որոշման շրջանակներում 2019 թվականի հունվար-սեպտեմբեր ամիսներին ընդգրկվել և ժամանակավոր աշխատանքի են տեղավորվել երեք հաշմանդամ:

20. Հաշմանդամների սոցիալական պաշտպանության բնագավառում կարևորվում են հաշմանդամների խնամքը և սոցիալական սպասարկման ծառայությունների տրամադրումը։

2019 թվականի հոկտեմբերի 1-ի դրությամբ Արցախի Հանրապետությունում բնակվող 110 սոցիալապես անապահով հաշմանդամի ընտանիքի տրամադրվել է լրացուցիչ նյութական օգնություն՝ 4 420 000 (չորս միլիոն չորս հարյուր քսան հազար) ՀՀ դրամի չափով։

2017 թվականի հունվարի 1-ից Արցախի սոցիալական ծրագրերի հիմնադրամի, իսկ 2019 թվականի հունվարի 1-ից նախարարության կողմից իրականացվում է Արցախի Հանրապետության զինվորական հաշմանդամություն ունեցող 1-ին, 2-րդ խմբերի հաշմանդամներին օգտագործված էլեկտրաէներգիայի և (կամ) բնական գազի դիմաց պետական ֆինանսական աջակցության տրամադրման ծրագիրը: 2019 թվականի հոկտեմբերի 1-ի դրությամբ նշված ծրագրով 1 353 հաշմանդամներին և նրանց ընտանիքներին տրամադրվել է պետական ֆինանսական աջակցություն՝ 80 070 730 (ութսուն միլիոն յոթանասուն հազար յոթ հարյուր երեսուն) ՀՀ դրամի չափով։

Արցախի Հանրապետության կառավարության 2018 թվականի դեկտեմբերի 7-ի <<Բնակարանային պայմանների բարելավման կարիք ունեցող առանձին սոցիալական խմբերում ընդգրկված քաղաքացիների հաշվառման և նրանց բնակարանների կամ բնակելի տների տրամադրման կամ բնակարանների կամ բնակելի տների վերանորոգման կարգը հաստատելու և Լեռնային Ղարաբաղի Հանրապետության պաշտպանության պետական կոմիտեի 1993 թվականի դեկտեմբերի 9-ի Հ․ 344 որոշումն ուժը կորցրած ճանաչելու մասին>>N1004-Ն որոշման շրջանակներում մեկ հաշմանդամի տրամադրվել է բնակելի տուն, իսկ յոթ հաշմանդամի համար կատարվել են վերանորոգման աշխատանքներ։ Նախատեսվում է մինչև տարեվերջ բնակարանով ապահովել նաև հինգ հաշմանդամների:

Արցախի Հանրապետության կառավարության 2019 թվականի փետրվարի 1-ի <<Հիփոթեքային վարկավորմամբ բնակարանային պայմանների բարելավման համար Արցախի Հանրապետության քաղաքացիներին պետական ֆինանսական աջակցության տրամադրման կարգը հաստատելու և Լեռնային Ղարաբաղի Հանրապետության կառավարության 2008 թվականի փետրվարի 26-ի N 101 ու Լեռնային Ղարաբաղի Հանրապետության կառավարության 2014 թվականի դեկտեմբերի 23-ի N 889-Ն որոշումներն ուժը կորցրած ճանաչելու մասին>> N 24-Ն որոշման համաձայն, Արցախի ներդրումային հիմնադրամի կողմից Արցախի Հանրապետության անժամկետ զինվորական հաշմանդամություն ունեցող 1-ին, 2-րդ և 3-րդ խմբի հաշմանդամներին, հիփոթեքային վարկավորմամբ բնակարանային պայմանների բարելավման համար, տրամադրվում է պետական ֆինանսական աջակցություն: 2019 թվականի հոկտեմբերի 1-ի դրությամբ յոթ հաշմանդամի տրամադրվել է 25 390 600 (քսանհինգ միլիոն երեք հարյուր իննսուն հազար վեց հարյուր) ՀՀ դրամի չափով անհատույց կանխավճար:

Հաշմանդամների խնամքը և սոցիալական սպասարկումն իրականացվում է ինչպես շուրջօրյա խնամքի հաստատությունում, այնպես էլ տնային պայմաններում։ <<Ստեփանակերտի տուն-ինտերնատ>> պետական ոչ առևտրային կազմակերպութ-յունում խնամվող 81 անձից 36-ը հաշմանդամ են, որոնք գտնվում են պետության լրիվ խնամքի ներքո՝ ստանալով բժշկական օգնություն և կենսաապահովման բոլոր անհրաժեշտ միջոցները։

Նախարարության տնային պայմաններում միայնակ տարեցների և հաշմանդամների սոցիալական սպասարկման կենտրոնի կողմից սպասարկվում է 170 անձ, որոնցից 54-ը հաշմանդամ (44-ը բնակվում են Ստեփանակերտ քաղաքում, իսկ տասը՝ Արցախի Հանրապետության շրջկենտրոններում):

2019 թվականի հոկտեմբերի 1-ի դրությամբ <<Հանգանակ>> հասարակական կազմակերպությունը բժշկական օգնություն է տրամադրել տնային պայմաններում սոցիալական սպասարկման կարիք ունեցող 32 միայնակ հաշմանդամների:

21. Արցախի Հանրապետության մշակույթի, երիտասարդության հարցերի և զբոսաշրջության նախարարությունը <<Երիտասարդության շրջանում ազգային արժեքային կողմնորոշման ամրապնդման, երիտասարդության ռազմահայրենասիրական, հոգևոր, առողջ ապրելակերպի դաստիարակություն>> ծրագրի շրջանակներում 2019 թվականի հուլիսինԱսկերանի շրջանի Նորագյուղ և Այգեստան գյուղերում սահմանափակ կարողություններով երիտասարդների համար կազմակերպել է <<Ճանաչեք մեր երկիրը>> ճանաչողական և մշակութաժամանցային ծրագիրը, որին մասնակցել են հաշմանդամություն ունեցող 60 երիտասարդ, իսկ սեպտեմբերին՝ <<Ճանաչեք մեր երկիրը>> ճանաչողական այց դեպի Սուրբ Սարիբեկ և Խաչին տակ սրբավայրեր, որին մասնակցել են 40 հաշմանդամ։

Կազմակերպվել են նաև էքսկուրսիաներ և այցելություններ <<Մենք ենք մեր սարերը>> հուշարձան, Սուրբ Հակոբ եկեղեցի և Դադիվանք վանական համալիր:

2019 թվականի սեպտեմբերին <<Երիտասարդ հաշմանդամների ճամբար Սևանա լճի ափին>> միջոցառմանը մասնակցել են 20 հաշմանդամ:

22. Հաշմանդամության հիմնախնդիրների վերաբերյալ հասարակության իրազեկվածության բարձրացման նպատակով զանգվածային լրատվական միջոցներով պարբերաբար կազմակերպվել են հարցազրույցներ, քննարկումներ:

IV. ՀԱՇՄԱՆԴԱՄՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ ՈԼՈՐՏՈՒՄ 2020 ԹՎԱԿԱՆԻՆ ԻՐԱԿԱՆԱՑՎԵԼԻՔ ՄԻՋՈՑԱՌՈՒՄՆԵՐԸ

 23. Ինչպես նախորդ տարիներին, այնպես էլ 2020 թվականին, իրականացվելու են հաշմանդամների սոցիալական պաշտպանության և նրանց կյանքի որակի բարելավմանն ուղղված միջոցառումներ։

 Հաշմանդամների սոցիալական պաշտպանության ոլորտում 2020 թվականի Տարեկան ծրագրով նախատեսվող միջոցառումները բխում են հաշմանդամների իրավունքների ու շահերի պաշտպանությունից, հաշմանդամներին հասարակություն ինտեգրելու, նրանց համար հնարավորինս հավասար պայմաններ և հնարավորություններ ապահովելու, հաշմանդամների բժշկական, սոցիալական և մասնագիտական վերականգնողական գործընթացն առավելագույնս արդյունավետ իրականացնելու, հաշմանդամ երեխաների ներառական կրթության ու հաշմանդամների զբաղվածության խնդիրների լուծման անհրաժեշտությունից։

 24. Հաշմանդամների սոցիալական պաշտպանությանն ուղղված 2020 թվականի համար նախատեսված միջոցառումներն իրականացվելու են հետևյալ հիմնական ուղղություններով.

 1) հաշմանդամների իրավունքների պաշտպանությանն ուղղված միջոցառումների իրականացում և հանրային իրազեկում.

 2) հաշմանդամների համար հավասար և մատչելի պայմանների ապահովում.

 3) հաշմանդամների կրթությանն ու մասնագիտական ուսուցմանն ուղղված ծրագրերի իրականացում.

 4) հաշմանդամություն ունեցող անձանց ներգրավումը մարզական և մշակութային ծրագրերում.

 5) հաշմանդամների զբաղվածության խթանմանն ուղղված ծրագրերի իրականացում.

 6) Արցախի Հանրապետության անժամկետ զինվորական հաշմանդամություն ունեցող 1-ին խմբի հաշմանդամների բնակարանային պայմանների բարելավում.

7) հինգ և ավելի անչափահաս երեխաներ ունեցող զինվորական հաշմանդամություն ունեցող 1-ին խմբի հաշմանդամի ընտանիքի համար առաջնահերթության կարգով բնակարանի կամ բնակելի տան գնում կամ կառուցում.

 8) Արցախի Հանրապետության զինվորական հաշմանդամություն ունեցող անձանց համար պետական ֆինանսական աջակցությամբ ծրագրերի իրականացում.

 9) սոցիալապես անապահով հաշմանդամներին նյութական օգնության տրամադրում.

 10) հաշմանդամների հիմնահարցերով զբաղվող հասարակական կազմակերպությունների հետ համագործակցության շրջանակների ընդլայնում:

ԱՐՑԱԽԻ ՀԱՆՐԱՊԵՏՈՒԹՅԱՆ ՆԱԽԱԳԱՀԻ

ԱՇԽԱՏԱԿԱԶՄԻ ԿԱՌԱՎԱՐՈՒԹՅԱՆ

ԳՈՐԾԵՐԻ ԿԱՌԱՎԱՐՉՈՒԹՅԱՆ ՊԵՏ-ԱՇԽԱՏԱԿԱԶՄԻ

ՂԵԿԱՎԱՐԻ ԱՌԱՋԻՆ ՏԵՂԱԿԱԼ Ա. ԼԱԶԱՐՅԱՆ

  **Լ.ԳՐԻԳՈՐՅԱՆ**

Հավելված N 2

Արցախի Հանրապետության

կառավարության 2019 թվականի \_\_\_\_\_\_\_\_\_\_\_\_ \_\_\_ -ի

N Ա որոշման

ՑԱՆԿ

ՀԱՇՄԱՆԴԱՄՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ 2020 ԹՎԱԿԱՆԻ ՏԱՐԵԿԱՆ ԾՐԱԳՐՈՎ

ՆԱԽԱՏԵՍՎԱԾ ՄԻՋՈՑԱՌՈՒՄՆԵՐԻ

|  |  |  |  |  |  |
| --- | --- | --- | --- | --- | --- |
| Հ/Հ | Միջոցառման անվանումը | Պատասխանատուկատարողը | Կատարման ժամկետը | Ֆինանսավորման աղբյուրը | Ակնկալվող արդյունքները |
| 1. | Հաշմանդամների իրավունքների պաշտպանությանն ուղղված միջոցառումներ |  |  |  |  |
| 1) | Հաշմանդամների հիմնախնդիրներին առնչվող Արցախի Հանրապետության օրենսդրության կատարելագործում | Արցախի Հանրապետության աշխատանքի, սոցիալական հարցերի և վերաբնակեցման նախարարություն, Արցախի Հանրապետության առողջապահության նախարարություն | Տարվա ընթացքում | Ֆինանսավորում չի պահանջում | Հաշմանդամների իրավունքների ու շահերի պաշտպանության, նրանց համար հավասար պայմանների ստեղծման ու հավասար հնարավորությունների ապահովման սկզբունքների վրա հիմնված համապատասխան մեխանիզմների մշակում |
| 2) | Հաշմանդամների իրավունքների և շահերի պաշտպանությանն, նրանց համար հավասար պայմանների ստեղծմանն ու հավասար հնարավորությունների ապահովմանն ուղղված միջոցառումների իրականացում, քննարկումների, կլոր սեղանների կազմակերպում | Արցախի Հանրապետության աշխատանքի, սոցիալական հարցերի և վերաբնակեցման նախարարություն, Արցախի Հանրապետության շրջանների վարչակազմեր, Ստեփանակերտի քաղաքապետարան | Տարվա ընթացքում | Ֆինանսավորում չի պահանջում | Հաշմանդամություն ունեցող անձանց սոցիալական ինտեգրում |
| 3) | Հաշմանդամների հիմնախնդիրների լուսաբանում, գրքույկների, ամսագրերի, մեթոդական ուղեցույցների տպագրում | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Հաշմանդամություն ունեցող անձանց հիմնախնդիրների վերաբերյալ իրազեկվածության բարձրացում |
| 4) | Հաշմանդամների հիմնահարցերով զբաղվող պետական և ոչ պետական կազմակերպությունների հետ համագործակցություն և նրանց կողմից իրականացվող ծրագրերի համակարգում | Արցախի Հանրապետության աշխատանքի, սոցիալական հարցերի և վերաբնակեցման նախարարություն, Արցախի Հանրապետության շրջանների վարչակազմեր, Ստեփանակերտի քաղաքապետարան | Տարվա ընթացքում | Ֆինանսավորում չի պահանջում | Հաշմանդամություն ունեցող անձանց հիմնախնդիրների լուծման հարցում համակողմանի մոտեցում |
| 2. | Հաշմանդամների կրթության ծրագրեր |  |  |  |  |
| 1) | Արցախի Հանրապետության պետական և ոչ պետական հավատարմագրված բարձրագույն և միջին մասնագիտական ուսումնական հաստատությունների վճարովի համակարգում սովորող զոհված զինծառայողների երեխաների և այրիների, Արցախյան պատերազմի (զինվորական) 1-ին խմբի հաշմանդամների երեխաների, առանց ծնողական խնամքի մնացած երեխաների, 1-ին և 2-րդ խմբերի հաշմանդամների և մանկուց հաշմանդամ երեխաների ուսման վարձավճարների փոխհատուցում | Արցախի Հանրապետության կրթության, գիտության և սպորտի նախարարություն | Տարվա ընթացքում | Արցախի Հանրապետության պետական բյուջե | Զոհված զինծառայողների երեխաները և այրիները, Արցախյան պատերազմի (զինվորական) 1-ին խմբի հաշմանդամների երեխաները, առանց ծնողական խնամքի մնացած երեխաները, 1-ին և 2-րդ խմբերի հաշմանդամները և մանկուց հաշմանդամ երեխաները հնարավորություն կստանան Արցախի Հանրապետության պետական և ոչ պետական բարձրագույն և միջին մասնագիտական ուսումնական հաստատությունների վճարովի համակարգում սովորելիս ստանալ ուսման վարձավճարի փոխհատուցում  |
| 2) | Կրթության առանձնահատուկ պայմանների կարիք ունեցող երեխաների ներառական ուսուցման կազմակերպում հանրակրթական դպրոցներում: Լսողության խնդիրներ ունեցող երեխաների ուսուցման կազմակերպում Ստեփանակերտի Հ. Թումանյանի անվան N 9 հիմնական դպրոցում | Արցախի Հանրապետության կրթության, գիտության և սպորտի նախարարություն | Տարվա ընթացքում | Արցախի Հանրապետության պետական բյուջե | Կրթության առանձնահատուկ պայմանների կարիք ունեցող, ինչպես նաև լսողական խնդիրներ ունեցող երեխաների ուսուցման կազմակերպում |
|  3) | Ուսումնական տարում կրթության առանձնահատուկ պայմանների և մանկավարժահոգեբանական աջակցության կարիք ունեցող երեխաների համար անհատական ուսուցման պլանի կազմակերպում  | Արցախի Հանրապետության կրթության, գիտության և սպորտի նախարարություն | Տարվա ընթացքում | Արցախի Հանրապետության պետական բյուջե | Համապատասխան ուսուցիչների և մասնագետների կողմից անհատական ուսուցման պլանի կազմակերպում |
|  4) | Հաշմանդամ ազատամարտիկների միջև շախմատի մրցումների կազմակերպում | Արցախի Հանրապետության աշխատանքի, սոցիալական հարցերի և վերաբնակեցման նախարարություն և Արցախի Հանրապետության կրթության, գիտության և սպորտի նախարարություն | Տարվա ընթացքում | Արցախի Հանրապետության պետական բյուջե | Հաշմանդամների ինտեգրումը հասարակությանը |
| 3. | Հաշմանդամների սոցիալական պաշտպանության ծրագրեր |  |  |  |  |
| 1) | Հաշմանդամության զինվորական կենսաթոշակի իրավունք ունեցող և մահացած, Արցախի Հանրապետության սահմանների պաշտպանության ժամանակ մարտական գործողություններին մասնակցելու հետևանքով ստացած վնասվածքների, խեղումների, առաջացած հիվանդությունների պատճառով հաշմանդամության կենսաթոշակ ստացած և մահացած զինծառայողների ընտանիքներին գերեզմանների բարեկարգման, տապանաքարերի պատրաստման և տեղադրման հետ կապված ծախսերի հատուցում  | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Հաշմանդամության զինվորական կենսաթոշակի իրավունք ունեցող և մահացած, Արցախի Հանրապետության սահմանների պաշտպանության ժամանակ մարտական գործողություններին մասնակցելու հետևանքով ստացած վնասվածքների, խեղումների, առաջացած հիվանդությունների պատճառով հաշմանդամության կենսաթոշակ ստացած և մահացած զինծառայողների ընտանիքներին կհատուցվեն գերեզմանների բարեկարգման, տապանաքարերի պատրաստման և տեղադրման հետ կապված ծախսերը  |
| 2) | Արցախի Հանրապետության հիշարժան օրերի կապակցությամբ հաշմանդամներին միանվագ դրամական օգնության տրամադրում, այդ թվում՝ ա. զինվորական ծառայության ընթացքում հաշմանդամ դարձած քաղաքացիներ, բ. Հայրենական մեծ պատերազմի հաշմանդամներ և նրանց հավասարեցված անձինք | Արցախի Հանրապետության աշխատանքի, սոցիալական հարցերի և վերաբնակեցման նախարարություն  | 2020թվականի ապրիլ,օգոստոս ևդեկտեմբերամիսներ  | Արցախի Հանրապետության պետական բյուջե | Զինվորական ծառայության ընթացքում հաշմանդամ դարձած քաղաքացիներին և Հայրենական մեծ պատերազմի հաշմանդամներին Արցախի Հանրապետության հիշարժան օրերի կապակցությամբ կտրամադրվի ֆինանսական օգնություն |
| 3) | Հաշմանդամներին աշխատանքային, զինվորական, սոցիալական հաշմանդամության կենսաթոշակների վճարում | Արցախի Հանրապետության աշխատանքի, սոցիալական հարցերի և վերաբնակեցման նախարարություն,Արցախի Հանրապետության պաշտպանության նախարարություն, Արցախի Հանրապետության արդարադատության նախարարություն, Արցախի Հանրապետության արտակարգ իրավիճակների պետական ծառայություն, Արցախի Հանրապետության ոստիկանություն, Արցախի Հանրապետության ազգային անվտանգության ծառայություն | Տարվա ընթացքում | Արցախի Հանրապետության պետական բյուջե | Հաշմանդամներին կվճարվեն հաշմանդամության կենսաթոշակներ |
| 4) | Հայրենական մեծ պատերազմի հաշմանդամներին պատվովճարի տրամադրում | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Հայրենական մեծ պատերազմի հաշմանդամներին կտրամադրվի ամենամսյա պատվովճար՝ 100 000 ՀՀ դրամի չափով  |
| 5) | Հաշմանդամներին ամենամսյա դրամական օգնության տրամադրում | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Հաշմանդամների կենսամակարդակի բարձրացման համար կտրամադրվի ամենամսյա դրամական օգնություն |
| 6) | Հաշմանդամ երեխաներին ամենամսյա պետական նպաստի տրամադրում | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Հաշմանդամ երեխաներին կտրամադրվի ամենամսյա պետական նպաստ 18 000 ՀՀ դրամի չափով |
| 7) | 1-ին և 2-րդ խմբերի հաշմանդամների երեխաներին ամենամսյա պետական նպաստի տրամադրում | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | 1-ին և 2-րդ խմբերի հաշմանդամների երեխաներին կհատկացվի ամենամսյա պետական նպաստ՝ համապատասխանաբար 15 000 և 9 000 ՀՀ դրամի չափով  |
| 8) | <<Հայաստան>> համահայկական հիմնադրամի կողմից մարդասիրական նպաստների տրամադրում Արցախի Հանրապետության պաշտպանության ժամանակ 1-ին խմբի հաշմանդամ դարձած զինծառայողներին և նրանց մինչև 17 տարեկան երեխաներին՝ 2 000 ՀՀ դրամի չափով | Արցախի Հանրապետության աշխատանքի, սոցիալական հարցերի և վերաբնակեցման նախարարություն,<<Հայաստան>> համահայկական հիմնադրամ | Տարվաընթացքում | <<Հայաստան>> համահայկական հիմնադրամի միջոցներ | <<Հայաստան>> համահայկական հիմնադրամի կողմից 1-ին խմբի հաշմանդամ դարձած զինծառայողներին և նրանց մինչև 17 տարեկան երեխաներին կտրամադրվեն մարդասիրական նպաստներ` յուրաքանչյուրին 2 000 ՀՀ դրամի չափով |
| 9) | Արցախի Հանրապետության անժամկետ զինվորական հաշմանդամություն ունեցող 1-ին խմբի հաշմանդամների բնակարանային պայմանների բարելավում | Արցախի Հանրապետության շրջաների վարչակազմեր, Ստեփանակերտի քաղաքապետարան | Տարվա ընթացքում | Արցախի Հանրապետության պետական բյուջե | Արցախի Հանրապետության անժամկետ զինվորական հաշմանդամություն ունեցող 1-ին խմբի հաշմանդամներին բնակարանների կամ բնակելի տների տրամադրում կամ վերանորոգում |
| 10) | Հինգ և ավելի անչափահաս երեխաներ ունեցող զինվորական հաշմանդամություն ունեցող 1-ին խմբի հաշմանդամի ընտանիքի համար առաջնահերթության կարգով բնակարանի կամ բնակելի տան գնում կամ կառուցում | Արցախի Հանրապետության քաղաքաշինության նախարարություն | Տարվա ընթացքում | Արցախի Հանրապետության պետական բյուջե | Հինգ և ավելի անչափահաս երեխաներ ունեցող զինվորական հաշմանդամություն ունեցող 1-ին խմբի հաշմանդամի ընտանիքի համար բնակարանի կամ բնակելի տան գնում կամ կառուցում |
| 11) |  Արցախի Հանրապետության անժամկետ զինվորական հաշմանդամություն ունեցող 1-ին, 2-րդ և 3-րդ խմբի հաշմանդամներին, հիփոթեքային վարկավորմամբ բնակարանային պայմանների բարելավման համար, պետական ֆինանսական աջակցության տրամադրում | Արցախի ներդրումային հիմնադրամ | Տարվա ընթացքում | Արցախի Հանրապետության պետական բյուջե | Արցախի Հանրապետության անժամկետ զինվորական հաշմանդամություն ունեցող 1-ին, 2-րդ և 3-րդ խմբի հաշմանդամների բնակարանային խնդիրների լուծում |
|  12) | Արցախի Հանրապետության զինվորական հաշմանդամություն ունեցող 1-ին և 2-րդ խմբերի հաշմանդամներին օգտագործված էլեկտրաէներգիայի և (կամ) բնական գազի դիմաց պետական ֆինանսական աջակցության տրամադրում | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Արցախի Հանրապետության զինվորական հաշմանդամություն ունեցող 1-ին և 2-րդ խմբերի հաշմանդամներին օգտագործված էլեկտրաէներգիայի և (կամ) բնական գազի դիմաց պետական ֆինանսական աջակցության տրամադրում |
| 13) | Սոցիալապես անապահով քաղաքացիներին նյութական օգնության տրամադրում | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Սոցիալապես անապահով հաշմանդամների կենսամակարդակի բարելավում |
| 4. | Հաշմանդամների բժշկական օգնությանն ու սպասարկմանն ուղղված ծրագրեր, ինչպես նաև վերականգնողական միջոցառումներ |  |  |  |  |
| 1) | Հաշմանդամների բժշկական օգնության և բժշկական սպասարկման աշխատանքների կազմակերպում, բժշկասոցիալական փորձաքննության կատարելագործում | Արցախի Հանրապետության առողջապահության նախարարություն,Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Կկատարելագործվի հաշմանդամների բժշկական օգնության և բժշկական սպասարկման աշխատանքների կազմակերպումը, բժշկասոցիալական փորձաքննությունը |
| 2) | Հաշմանդամների բժշկական և սոցիալական վերականգնման աշխատանքների կազմակերպում | Արցախի Հանրապետության առողջապահության նախարարություն, Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Հաշմանդամների առողջական վիճակի վերականգնում և հաշմանդամների թվի կրճատում |
| 3) | Հայաստանի Հանրապետությունում առողջարանային բուժման և հանգստյան տների ուղեգրերի հատկացում հաշմանդամներին | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Հաշմանդամներին կհատկացվեն Հայաստանի Հանրապետությունում առողջարանային բուժման և հանգստյան տների ուղեգրեր |
| 4) | Հաշմանդամներին սոցիալ-հոգեբանական վերականգնողական օգնության տրամադրում | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Կյանքի դժվարին իրավիճակում հայտնված անձանց, մասնավորապես՝ հաշմանդամների, սոցիալ-հոգեբանական խնդիրների լուծում |
| 5. |  Հաշմանդամների զբաղվածության  խթանմանն ուղղված ծրագրեր |  |  |  |  |
| 1) | Գործազուրկների և աշխատանքից ազատման ռիսկ ունեցող աշխատանք փնտրող անձանց մասնագիտական ուսուցման կազմակերպում | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Հաշմանդամություն ունեցող գործազուրկների և աշխատանքից ազատման ռիսկ ունեցող աշխատանք փնտրող անձանց համար կկազմակերպվի մասնագիտական ուսուցում |
| 2) | Աշխատաշուկայում անմրցունակ անձանց աշխատանքի տեղավորման դեպքում գործատուին աշխատավարձի մասնակի և հաշմանդամություն ունեցող անձին ուղեկցողի համար աշխատավարձի փոխհատուցման տրամադրում | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Աշխատաշուկայում անմրցունակ անձին աշխատանքի տեղավորման դեպքում գործատուին աշխատավարձի մասնակի, իսկ ուղեկցողի համար հաշմանդամություն ունեցող անձին կտրամադրվի աշխատավարձի փոխհատուցում |
| 3) | Ձեռք բերած մասնագիտությամբ մասնագիտական աշխատանքային փորձ ձեռք բերելու համար գործազուրկներին աջակցության տրամադրում | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Ձեռք բերած մասնագիտությամբ առաջին անգամ աշխատաշուկա մուտք գործող գործազուրկներին գործատուի մոտ մասնագիտական աշխատանքային փորձ ձեռք բերելու համար կտրամադրվի աջակցություն |
| 4) | Աշխատաշուկայում անմրցունակ անձանց աշխատանքի տեղավորման դեպքում գործատուին միանվագ փոխհատուցման տրամադրում | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Աշխատաշուկայում անմրցունակ անձանց աշխատանքային ունակությունների և կարողությունների ձեռքբերման համար ու հաշմանդամություն ունեցող գործազուրկների աշխատատեղերի հարմարեցման համար գործատուին միանվագ փոխհատուցման տրամադրում |
| 5) | Վարձատրվող հասարակական աշխատանքների կազմակերպման միջոցով գործազուրկների ժամանակավոր զբաղվածության ապահովում | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Գործազուրկների ժամանակավոր զբաղվածության ապահովում |
| 6. | Հաշմանդամների սոցիալական սպասարկմանն ուղղված ծրագրեր |  |  |  |  |
| 1) | <<Ստեփանակերտի տուն-ինտերնատ>> պետական ոչ առևտրային կազմակերպութ-յունում միայնակ հաշմանդամների սոցիալական սպասարկման իրականացում (հաշմանդամները կազմում են տուն-ինտերնատում խնամվողների 44 տոկոսը) | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Միայնակ հաշմանդամները կսպասարկվեն <<Ստեփանակերտի տուն-ինտերնատ>> պետական ոչ առևտրային կազմակերպությունում |
| 2) | Տնային պայմաններում հաշմանդամների սոցիալական սպասարկման իրականացում (հաշմանդամները կազմում են սպասարկվողների շուրջ 31 տոկոսը) | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Հաշմանդամները կսպասարկվեն տնային պայմաներում |
| 7. | Հաշմանդամներին վերականգնողական, տեխնիկական և այլ օժանդակ պարագաներով ապահովում |  |  |  |  |
| 1) | Վերականգնողական պարագաների ձեռքբերում և տրամադրում հաշմանդամներին  | Արցախի Հանրապետության աշխատանքի, սոցիալական հարցերի և վերաբնակեցման նախարարություն | Տարվա ընթացքում | Արցախի Հանրապետության պետական բյուջե | Հաշմանդամի գործունեության uահմանափակումների վերացում կամ հնարավորինu մեղմացում` հաշմանդամին հաuարակություն ինտեգրելու և հաuարակության լիիրավ անդամ դարձնելու նպատակով |
| 8. | Հաշմանդամություն ունեցող անձանց ինտեգրումը հասարակություն` մշակույթի և սպորտի միջոցով |   |    |   |  |
|  1) | Հաշմանդամների համար մշակութային և մարզական միջոցառումների կազմակերպում | Արցախի Հանրապետության մշակույթի, երիտասարդության հարցերի և զբոսաշրջության նախարարություն,Արցախի Հանրապետությանկրթության, գիտության և սպորտի նախարարություն | Տարվա ընթացքում | Արցախի Հանրապետության պետական բյուջե | Մարզական և մշակութային միջոցառումների մատչելիության ապահովում |
| 2) | <<Երիտասարդ հաշմանդամների ճամբար Սևանա լճի ափին>> միջոցառման կազմակերպում | Արցախի Հանրապետության մշակույթի, երիտասարդության հարցերի և զբոսաշրջության նախարարություն | 3-րդ եռամսյակ | Արցախի Հանրապետության պետական բյուջե | Հաշմանդամներին ինտեգրումը հասարակություն  |
| 3) | <<Երիտասարդության ինքնիրացման և զարգացման պայմանների ապահովում>> ծրագրի կազմակերպում | Արցախի Հանրապետության մշակույթի, երիտասարդության հարցերի և զբոսաշրջության նախարարություն | Տարվա ընթացքում | Արցախի Հանրապետության պետական բյուջե | Հաշմանդամների ակտիվ մասնակցությունը հասարակական կյանքին |
| 4) | Սահմանափակ կարողություններով երիտասարդներին հասարակությանն ինտեգրում | Արցախի Հանրապետության մշակույթի, երիտասարդության հարցերի և զբոսաշրջության նախարարություն | Տարվա ընթացքում | Արցախի Հանրապետության պետական բյուջե | Կազմակերպվող միջոցառումներին ակտիվ մասնակցության ապահովում |
| 5) | Հաշմանդամների համար մատչելի միջավայրի ստեղծմանն ուղղված միջոցառումների կազմակերպում և իրականացում Արցախի Հանրապետության քաղաքաշինության նախարարություն Տարվա ընթացքում Ֆինանսավորում չի պահանջում Կնպաստի հաշմանդամների համար մատչելի պայմաններ հաuարակական կյանքի բոլոր ոլորտներում | Արցախի Հանրապետության քաղաքաշինության նախարարություն | Տարվա ընտացքում | Ֆինանսավորում չի պահանջում | Կնպաստի հաշմանդամների համար մատչելի պայմաններ հաuարակական կյանքի բոլոր ոլորտներում |

ԱՐՑԱԽԻ ՀԱՆՐԱՊԵՏՈՒԹՅԱՆ ՆԱԽԱԳԱՀԻ

ԱՇԽԱՏԱԿԱԶՄԻ ԿԱՌԱՎԱՐՈՒԹՅԱՆ

ԳՈՐԾԵՐԻ ԿԱՌԱՎԱՐՉՈՒԹՅԱՆ ՊԵՏ-ԱՇԽԱՏԱԿԱԶՄԻ

ՂԵԿԱՎԱՐԻ ԱՌԱՋԻՆ ՏԵՂԱԿԱԼ Ա. ԼԱԶԱՐՅԱՆ